**Primăvară pe sait**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E primăvara-n prag și răscolește

pe-oricine-i simte pulsul ridicat.

Se scrie despre dragoste (firește!)

pe-altar de amintiri...de neuitat.

(Și eu le-am construit altar și iată

că, adunate astfel la un loc,

am râs c-am plâns aiurea altădată.

Au protestat puțin, că le-am dat foc.)

Pe ici, pe colo e câte-o dispută.

Dacă se trag concluzii-i bine așa.

Adina sublineaza cât ajută

când Criticul ne spune "Nu" sau "Da".

Și primăvară fiind, când se transformă

natura gri în stampe rogvaiv,

constat că și pe sait e o reformă

cu scopul unui salt calitativ.

Îmi fac autocritică severă

(și criticați, că n-aveți de pierdut)

mărturisesc: prin stil și atmosferă

ah, mă seduce secolul trecut!